नेपाली जनताको स्वभाव अनौठो प्रकारको छ । देशका विभिन्न स्थानमा यस्ता हिंसात्मक घटना घटिरहेका छन् । तैपनि, राजनीतिक दल र उम्मेदवारहरूका तर्फबाट निर्वाचन प्रचार–प्रसारमा कुनै कमी आएको छैन, त्यो रोकिएको वा अवरुद्ध भएको देखिन्न । सुरक्षामा चुनौती थपिएको भए पनि उम्मेदवारहरू एक ठाउँबाट अर्को ठाउँसम्म पुगिरहेकै छन् । तर, यस्ता खालका असुरक्षाका घटना बढ्दै गए र मतदानको दिनमा पनि यस्ता घटना दोहोरिए भने मतदान गर्ने मतदाताको संख्यामा भने कमी आउन सक्छ । आफ्नै ज्यानको सुरक्षा छैन भने मतदान गर्न किन जाने भन्ने प्रभाव मतदातामा पर्न सक्छ । तर, यसो भन्दैमा मतदाता मतदान गर्न जाँदै जाँदैनन् र निर्वाचन नै असफल हुन्छ भन्नेचाहिँ होइन । मत प्रतिशतमा भने तल–माथि हुन सक्छ ।
